钦定古今图书集成/明伦汇编/官常典/第123卷 > 《明故六十五代赠衍圣公孔引椿墓志铭》
## 钦定古今图书集成/明伦汇编/官常典/第123卷 > 《明故六十五代赠衍圣公孔引椿墓志铭》

宋鸣梧

谨按《状》：“公讳引椿，字懋龄，震寰别号也。至圣六十五
世元孙。父龙宇翁母张氏，父袭封衍圣公，母封夫人。
公兄弟二人，公居长，次公早逝。公生时，龙翁甫弱冠。
公生而岐嶷，顾视非常，龙翁眷爱特异，时惊掌上之
珍。幼即目为天下士，稍长遂恒置之膝下，耳提面命，
无异当年过庭训也。以是一趋一步，居然孔氏家法。
虽产神明世胄家，而锦绣窝中曾不异藜藿寒素。抑
且神情朗朗，晋大夫百间屋，胸次汪汪，黄叔度万顷
陂。”居常不苟言笑，一遇文人墨士可与语者，遂鼓颊
而前，剌剌不休。语言妙天下，当世罕有其俦匹。公及
壮，而龙翁已期颐矣。翁以岁觐圣寿，惮于跋涉，适会
朝命钦留，因居都下，不克归鲁。于是属公恪守庙林，
清修祀事。公一一是遵，不疏毫发，禴祀烝尝无弗举。
举之而卜吉、卜洁，种种不违旧式；亦即以龙翁之所
以事先者事之，而倍加毖慎，岂非《诗》所谓“君子有孝
子，孝子不匮”者乎？龙翁爱其类己，因比当朝戚畹例，
奏请钦依冠服，长子麟袍犀带，以统摄族属。公念龙
翁远住京师，日日遣人省候，曾不旋踵，盖不异家庭问视时也。四时供献弗缺，丰盛特异，盖不异家庭服
养时也。此亦岂故饰之也哉？盖纯孝是其天性云。时
遭龙翁督过，不变夔栗，愈加恪慎，乃先圣所谓“劳而
不怨”者，非乎？族中有冠者、婚者、丧不能举者，公一一
赉助，不遗馀力，而族中赖以举火者无虑数十家，而
河润“何啻九里哉！”其弟博士公早逝，尚遗弱息二女。
公抚摩鞠育，爱如己出。及笄，为之相攸，几遍齐鲁。寻
乃一字泰兴王长子，一字东原王长子，办治妆奁，各
逾万金。且于弟之长逝时，饮血数斗，痛不欲生。而友
爱之笃，有如此者。后于万历四十七年，省亲京邸，承
颜怡志，朝夕靡宁，卒致淹淹成病，抱痾归里，行至直
隶青县官署中，溘焉朝露。呜呼痛哉！公生于隆庆五
年八月初八日，卒于万历四十七年十月初九日，享
年四十九岁。元配武英殿大学士殷公，讳士儋，女无
出。天启五年，太子太傅袭封衍圣公孔引植，以兄早
卒，未袭公爵，奏请蒙熹宗皇上敕赠衍圣公殷氏，诰
封衍圣公夫人。公居阙里，余居兰陵，鸡犬相望，踵相
接也。余且少侍公函丈，时聆謦咳；其弟《对寰》公又与
予同拜丹墀，共伏青蒲数载矣。然亦何啻累世通家
乎？知公详，乃僭为志而铭之。《铭》曰：斯文蓁芜，千有馀
年；公维圣裔，克绍厥传。心体躬行，立德立言。哲人再
作，有光杏坛，洋洋洙水，郁郁尼山。佳城永奠，贲此丘
泉。